પાઠ 22
ઘાયલ અજાણ્યાની સંભાળ
શિક્ષકની માર્ગદર્શિકા  ·  જુઓ, સાંભળો અને જીવો – પુસ્તક 7: ઈસુ પ્રભુ અને તારનાર

પાઠની રજૂઆત
શરૂઆત
કેટલીકવાર લોકો અઘરા પ્રશ્નો પૂછે છે, એવા પ્રશ્નો જેનો જવાબ કેવી રીતે આપવો તે આપણે જાણતા નથી. કેટલીકવાર આપણે જવાબ જાણતા હોઈએ છીએ, પણ તે કહેવા માંગતા નથી. ઉદાહરણ તરીકે, જો બાળકો શાળાએથી મોડાં ઘરે આવે તો માતા પૂછે કે તેઓ ક્યાં હતાં. કેટલીકવાર તેઓ તેને કહેવા માંગતાં નથી.
પાઠના મુખ્ય મુદ્દાઓ
	1.લોકોએ ઈસુને ઘણા પ્રશ્નો પૂછ્યા. કેટલીકવાર તેમણે ફક્ત તેમને મુશ્કેલીમાં મૂકવા પ્રશ્ન પૂછ્યો. ધાર્મિક આગેવાનો હંમેશાં તેમને ફસાવવાના રસ્તા શોધતા. પણ તે ક્યારેય સફળ થયું નહિ. ઈસુએ સૌને બતાવ્યું કે તેમાંના ઘણા સારા આગેવાનો ન હતા, અને તેથી તેઓ તેમના પર ગુસ્સે હતા.
	2.ધાર્મિક નિયમો ખૂબ સારી રીતે જાણતા એક માણસે ઈસુને પૂછ્યું કે તે અનંતજીવન કેવી રીતે પામી શકે. અલબત્ત, તેના જેવો વિદ્વાન માણસ શાસ્ત્રમાં આપેલો જવાબ પહેલાંથી જ જાણતો હતો: પ્રભુ પર પ્રેમ કરો અને તમારા પડોશી પર પ્રેમ કરો. તે અઘરો પ્રશ્ન, જેનાથી તે ઈસુને ફસાવવા માંગતો હતો, તે હતો: મારો પડોશી કોણ છે? (લૂક 10:25-29).
	3.ઈસુએ તેને એક વાર્તા કહી જેણે તેને બતાવ્યું કે તેનો પડોશી કોણ છે એટલું જ નહિ, પણ તેણે તેના પર કેવી રીતે પ્રેમ કરવો જોઈએ. આ કદાચ સાચી વાર્તા હોય. 10:30-35 ની વાર્તા તમારા પોતાના શબ્દોમાં કહો. યાજક અને લેવી ધાર્મિક અધિકારીઓ હતા, જેમને મૃતદેહને અડકવાની મનાઈ હતી. જો ઘાયલ માણસ ખરેખર મરી ગયો હોત, તો તેને અડકવાથી તેઓ અશુદ્ધ થાય અને તેથી કેટલાક સમય સુધી પોતાની ધાર્મિક ફરજો બજાવી ન શકે. ઈસુ કહેતા હતા કે મદદરૂપ કાર્ય ઔપચારિક ધાર્મિક ફરજો કરતાં વધુ મહત્ત્વનું છે.
	4.સમજાવો કે ઘાયલ માણસને મદદ કરવા અટકેલો સમરૂની એવી જાતિનો હતો જેને યહૂદીઓ તુચ્છ ગણતા અને ધિક્કારતા. ચિત્ર 22 બતાવો. ધ્યાન આપો કે સમરૂનીએ ઉદારતાથી મદદ કરી. તેણે ફક્ત થોડી પ્રાથમિક સારવાર ન આપી. તેણે કાળજીપૂર્વક ઘા ધોયા અને પાટા બાંધ્યા. પછી તે માણસને એવી જગ્યાએ લઈ ગયો જ્યાં તેની સંભાળ લઈ શકાય અને તેના રહેવા માટે ચૂકવણી કરી. તેણે પાછા આવીને માણસની તબિયત જોવાનું અને વધુ પૈસા થયા હોય તો ચૂકવવાનું વચન પણ આપ્યું. સમરૂનીએ મિત્ર કે સગા પાસેથી અપેક્ષા રાખી શકાય તેટલો સમય, પૈસા અને કાળજી આપ્યાં, અને તે પણ એવી વ્યક્તિને જે સામાન્ય રીતે તેનો દુશ્મન હતો!
	5.પછી ઈસુએ નિયમશાસ્ત્રીને પૂછ્યું, “આ માણસનો પડોશી કોણ બન્યો?” તે માણસ જવાબ જાણતો હતો અને સંદેશ સમજી ગયો હતો, પણ તો પણ તે “સમરૂની” શબ્દ બોલી શક્યો નહિ (10:36-37)! ઈસુ અપેક્ષા રાખે છે કે જરૂરિયાતમંદ કોઈ પણ વ્યક્તિને આપણે પ્રેમ અને કાળજી બતાવીએ. તેમણે એ જ કર્યું (રોમન 5:8).
વાર્તા પ્રત્યે આપણો પ્રતિભાવ
આ અભિનય કરવા માટે ખૂબ સારી વાર્તા છે. તેનો અભિનય ઈસુએ કહી તે પ્રમાણે અથવા આજના સમયના વાતાવરણમાં ફેરવીને કરી શકાય. યાજક અને લેવીની જગ્યાએ એવા લોકો મૂકવા જોઈએ જેમની પાસેથી સામાન્ય રીતે મદદની અપેક્ષા રાખવામાં આવે. સમરૂની એવી વ્યક્તિ હોવી જોઈએ જેની સામે જાતિગત દ્વેષ કે વંશીય પૂર્વગ્રહ હોય.
મુખપાઠ કલમ દૃઢ કરાવો

